NÁRODNÁ RADA SLOVENSKEJ REPUBLIKY

V. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu : 2301/2011

**397a**

# S p o l o č n á s p r á v a

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov (tlač 397) vo výboroch Národnej rady Slovenskej republiky v druhom čítaní

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

**I.**

Národná rada Slovenskej republiky uznesením č. 553 z 12. júla 2011 pridelilavládny návrh zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov (tlač 397) týmto výborom Národnej rady Slovenskej republiky :

* Výboru Národnej rady Slovenskej republiky pre financie a rozpočet
* Ústavnoprávnemu výboru Národnej rady Slovenskej republiky

Uvedené výbory prerokovali predmetný návrh zákona v stanovenom termíne.

**II.**

 Gestorský výbor nedostal do začatia rokovania o vládnom návrhu zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov (tlač 397) stanoviská poslancov Národnej rady Slovenskej republiky podané v súlade s § 75 ods. 2 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

K predmetnému návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi**
* Výbor Národnej rady Slovenskej republiky pre financie a rozpočet (uzn. č. 223 zo dňa 24. augusta 2011)
* Ústavnoprávny výbor Národnej rady Slovenskej republiky (uzn. č. 268 zo dňa 24. augusta 2011)

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplynuli tieto pozmeňujúce a doplňujúce návrhy.

1. K čl. I 3. bod

 V čl. I 3. bod znie:

 „3. V § 10 ods. 2 sa na konci pripája táto veta: „Štátna prémia sa uplatňuje, ak

1. sadzba poplatku za uzavretie zmluvy o stavebnom sporení je najviac 0,9 % z cieľovej sumy,
2. výška poplatku za vedenie účtu stavebného sporiteľa, na ktorý sa poukazujú vklady sporenia je najviac 12 eur ročne,
3. výška poplatku za vedenie účtu stavebného sporiteľa, na ktorý sa poukazujú splátky stavebného úveru je najviac 12 eur ročne,
4. výška poplatku za poskytnutie stavebného úveru je 0 eur.“.“.

Návrh vlády SR zavádza spôsob regulácie poplatkov pre stavebné sporiteľne. Tento zásah do výkonu činností stavebného sporenia je natoľko závažný, že stanovovanie a možné zmeny limitov poplatkov len vo všeobecne záväznom predpise Ministerstva financií SR nezodpovedá významu a rizikám vyplývajúcim z takejto regulácie. Pozmeňujúci návrh znižuje riziko regulácie výšky poplatkov prostredníctvom všeobecne záväzného predpisu vydaného MF SR a uvádza výšku jednotlivých limitov priamo v ustanovení zákona. Táto skutočnosť je mimoriadne dôležitá najmä z dôvodu, že proces zmeny všeobecne záväzného právneho predpisu vydaného ministerstvom je značne jednoduchý, avšak účinky takéhoto predpisu majú zásadný charakter.

**Výbor NR SR pre financie a rozpočet**

**Gestorský výbor odporúča schváliť.**

1. V čl. I sa vypúšťa 3. bod

 Odstraňuje sa kontradiktórnosť navrhovaného doplnenia, ktoré fakticky znemožňuje uplatnenie nároku stavebného sporiteľa na štátnu prémiu voči štátnemu rozpočtu.

 **Ústavnoprávny výbor NR SR**

**Gestorský výbor odporúča neschváliť.**

1. K čl. I 4. bodu

 V čl. I 4. bod znie:

 „4. V § 10 ods. 3 prvej vete sa za slovo „určuje“ vkladá čiarka a slová „ak odsek 4

 neustanovuje inak,“.“.

Stavební sporitelia môžu vkladať svoje finančné prostriedky len prostredníctvom bezhotovostných bankových alebo poštových prevodov. Medzibankový prevod v súlade so zákonom o platobných službách spravidla trvá do 48 hodín v pracovných dňoch a až do 72 hodín v prípade poukázania peňazí v posledný deň pred víkendom; pripísanie peňazí poslaných poštou trvá až do 5 dní. Z uvedeného dôvodu, aby nevznikali reklamácie a bolo možné reálne stanoviť proces príchodu vkladov na účty stavebných sporiteľov, stavebné sporiteľne na prelome kalendárnych rokov považujú za vklady z príslušného kalendárneho roka vklady sporiteľov odpísané z ich účtu alebo zaslané poštovou poukážkou v dátume v príslušnom kalendárnom roku. Tieto vklady sa pripisujú klientom na ich účty ku dňu odpísania z účtu v banke stavebného sporiteľa alebo ku dňu zaslania vkladu prostredníctvom pošty. Zároveň sa tieto vklady aj od uvedeného dátumu úročia. Po vyplnení prevodného príkazu v banke stavebného sporiteľa, ani po zaslaní vkladu prostredníctvom poštovej poukážky nevie stavebný sporiteľ ovplyvniť reálny dátum príchodu prostriedkov do stavebnej sporiteľne. Preto je potrebné vypustiť časť navrhovanej úpravy § 10 ods. 3 zákona (vyriešené novým znením bodu 4 v čl. I).

**Výbor NR SR pre financie a rozpočet**

**Gestorský výbor odporúča schváliť.**

Gestorský výbor odporúča o návrhoch výboru Národnej rady Slovenskej republiky, ktoré sú uvedené v spoločnej správe hlasovať takto :

O bodoch zo spoločnej správy č. 1 a 3 hlasovať s návrhom gestorského výboru **schváliť**.

O bode zo spoločnej správy č. 2 hlasovať s návrhom gestorského výboru **neschváliť**.

**V.**

 Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov (tlač 397) vyjadrených v uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

 **odporúča Národnej rade Slovenskej republiky**

 vládny návrh zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov (tlač 397) **schváliť s pozmeňujúcimi a doplňujúcimi návrhmi.**

 Predmetná správa výborov Národnej rady Slovenskej republiky o vládnom návrhu zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov (tlač 397a) bola schválená uznesením gestorského výboru č. 239 z 31. augusta 2011. Výbor určil poslanca **Antona Marcinčina** za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky

1. navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy (§ 83 ods. 2, § 84 ods. 2 a § 86 zákona č. 350/1996 Z. z.).

Bratislava 31. augusta 2011

**Ondrej M a t e j**

**podpredseda**

 **Výboru NR SR pre financie a rozpočet**